TISCOAM จ่อปันผล TISCOCID 27 พ.ย.นี้
TISCO จ่อปันผลกองทุน TISCOCID ในวันที่ 27 พ.ย.นี้ มองปีหน้าเศรษฐกิจอินเดียเติบโตได้เป็นปกติ หลังจากที่ชะลอตัวลงตั้งแต่ปลายปี 59
29 ธ.ค. 2560

นายสาห์รัช ชัฎสุวรรณ ผู้อำนวยการสายการตลาด บริษัทหลักทรัพย์จัดการกองทุน ทิสโก้ จำกัด เปิดเผยว่า บลจ.ทิสโก้ได้พิจารณาจ่ายเงินปันผล กองทุนเปิด ทิสโก้ ไชน่า อินเดีย ดิวิเดนด์ ฟันด์ (TISCOCID) จากผลการดำเนินงานรอบระยะเวลาตั้งแต่วันที่ 1 พ.ย. 2559 ถึงวันที่ 31 ต.ค. 2560 ในอัตราหน่วยละ 0.90 บาท
โดยกำหนดปิดสมุดทะเบียนเพื่อรับเงินปันผลวันที่ 14 พ.ย. 2560 และกำหนดจ่ายเงินปันผลในวันที่ 27 พ.ย. 2560 นับตั้งแต่จัดตั้งกองทุนในปี 2550 จ่ายเงินปันผลแล้ว 4 ครั้ง อัตรารวม 2.86 บาทต่อหน่วย
ทั้งนี้ กองทุนเปิด ทิสโก้ ไชน่า อินเดีย ดิวิเดนด์ ฟันด์มีนโยบายลงทุนในหน่วยลงทุนของกองทุนรวมอีทีเอฟในต่างประเทศที่มีนโยบายเน้นการลงทุนในหุ้นของบริษัทที่จดทะเบียนจัดตั้งหรือประกอบธุรกิจในจีนและ อินเดีย ซึ่งมีศักยภาพในการเติบโตและมีโอกาสในการทำกำไรในอนาคต ซึ่งบลจ.ทิสโก้ยังคงชื่นชอบการลงทุนในตลาดหุ้นจีน เนื่องจากราคาหุ้นยังน่าสนใจเมื่อเทียบกับภูมิภาค ขณะที่อินเดียนั้นคาดว่าเศรษฐกิจจะกลับมาเติบโตได้ในระดับปกติในปี 2561
“ในช่วงที่ผ่านมาจีนกลับมาใช้นโยบายผ่อนคลายทางการเงินเพื่อกระตุ้นเศรษฐกิจ และค่าเงินหยวนกลับมามีเสถียรภาพมากขึ้น ด้านเงินทุนสำรองยังคงปรับตัวเพิ่มขึ้นต่อเนื่องเป็นเดือนที่ 9 และล่าสุดทางการมีการเปิดให้นักลงทุนต่างชาติสามารถเข้ามาถือหุ้นในสถาบันการเงินจีนมากขึ้นซึ่งจะช่วยดึงดูดเม็ดเงินลงทุนของต่างชาติเพิ่มขึ้น  
สำหรับปัจจัยบวกในระยะข้างหน้า คือ MSCI จะเริ่มนำหุ้น A-Shares เข้ามาคำนวณในดัชนีในเดือน พ.ค. 2561 ประกอบกับราคาหุ้นยังน่าสนใจเมื่อเทียบกับภูมิภาค” นายสาห์รัช กล่าว
นอกจากนี้มุมมองว่าในปีหน้าเศรษฐกิจอินเดียจะสามารถเติบโตได้เป็นปกติ ซึ่งคือ 7-8% หลังจากที่ชะลอตัวลงตั้งแต่ปลายปี 2559 ซึ่งเป็นผลมาจากการปฏิรูปเศรษฐกิจของรัฐบาล ด้านเงินเฟ้อที่เคยทรงตัวในระดับสูงเกิน 10% และค่าเงินรูปีที่เคยผันผวนที่สร้างความกังวลแก่นักลงทุนในอดีต ได้มีเสถียรภาพมากขึ้นแล้ว เนื่องจากดุลบัญชีเดินสะพัดของอินเดียมีสถานะที่ดีขึ้นจากราคาน้ำมันที่ปรับตัวลดลง และต่างชาติมีการลงทุนในอินเดียมากขึ้นทั้งลงทุนตรง (FDI) และลงทุนในตลาดทุน
อย่างไรก็ตาม นับตั้งแต่เริ่มจัดตั้งกองทุนเปิด ทิสโก้ ไชน่า อินเดีย ดิวิเดนด์ ฟันด์ มีผลการดำเนินงานย้อนหลัง 5 ปี 3 ปี 1 ปี 6 เดือน 3 เดือน และตั้งแต่ต้นปี 2560 ถึงปัจจุบัน ตามข้อมูลของ บลจ.ทิสโก้ ณ วันที่ 31 ต.ค. 2560 อยู่ที่ 7.58%ต่อปี, 5.41%ต่อปี, 22.34%ต่อปี, 13.72%, 4.40% และ 29.80% ตามลำดับ
ขณะที่ในช่วงเวลาเดียวกันดัชนีผลตอบแทนรวมซึ่งเป็นค่าเฉลี่ยถ่วงน้ำหนักของดัชนี MSCI China (25%) ดัชนี Hang Seng China Enterprise (25%) และดัชนี MSCI India (50%) มีผลตอบแทนอยู่ที่ 10.01%ต่อปี, 8.49%ต่อปี, 21.49%ต่อปี, 12.28%, 5.22% และ 25.54% ตามลำดับ อย่างไรก็ตาม ผลการดำเนินงานในอดีตของกองทุนรวม มิใช่สิ่งยืนยันถึงผลการดำเนินงานในอนาคต